Cynllunio Seilwaith, Cymru Enwi a dod i rym 1 Enw’r Rheoliadau hyn yw Rheoliadau Cydsyniad Seilwaith (Darpariaethau Amrywiol) (Cymru) 2025 a deuant i rym ar 15 Rhagfyr 2025. Dehongli 2 Yn y Rheoliadau hyn— mae i “ archiad cymhwysol ” (“ qualifying request ”) yr ystyr a roddir yn adran 25 o Ddeddf 2024; ystyr “ ardal forol Cymru ” (“ Welsh marine area ”) yw’r môr sy’n gyfagos i Gymru hyd at derfyn atfor y môr tiriogaethol; ac mae’r cwestiwn ynghylch pa rannau o’r môr sy’n gyfagos i Gymru i’w benderfynu yn unol ag erthygl 6 o Orchymyn Cynulliad Cenedlaethol Cymru (Trosglwyddo Swyddogaethau) 1999 ; mae i “ awdurdod cynllunio ” (“ planning authority ”) yr un ystyr ag yn adran 143 o Ddeddf 2024; ystyr “ cais ” (“ application ”) yw cais am gydsyniad seilwaith a wneir yn unol ag adran 32 o Ddeddf 2024; ystyr “ ceisydd ” (“ applicant ”) yw person sy’n cynnig gwneud cais, neu sydd wedi gwneud cais, am gydsyniad seilwaith (nid yw’r diffiniad hwn yn gymwys at ddibenion rheoliad 7); ystyr “ cyfesurynnau ” (“ co-ordinates ”) yw— cyfesurynnau lledred a hydred ar System Geodetig y Byd 1984 , neu cyfesurynnau ar y Grid Cenedlaethol a ddefnyddir gan yr Arolwg Ordnans; ystyr “ cydsyniad seilwaith ” (“ infrastructure consent ”) yw’r cydsyniad sy’n ofynnol gan adran 19 o Ddeddf 2024; ystyr “ Cymru ” (“ Wales ”) yw ardal gyfunol y siroedd a’r bwrdeistrefi sirol yng Nghymru (gweler Rhannau 1 a 2 o Atodlen 4 i Ddeddf Llywodraeth Leol 1972) ); mae i “ datblygiad ” (“ development ”) yr un ystyr ag yn adran 133 o Ddeddf 2024; mae i “ datblygwr ” (“ developer ”) yr un ystyr ag yn adran 25 o Ddeddf 2024; ystyr “ Deddf 2024 ” (“ the 2024 Act ”) yw Deddf Seilwaith (Cymru) 2024; ystyr “ ffurflen archiad am wasanaethau cyn gwneud cais ” (“ pre-application services request form ”) yw’r ffurflen y cyfeirir ati yn rheoliad 9(1); ystyr “ gorchymyn cydsyniad seilwaith ” (“ infrastructure consent order ”) yw gorchymyn sydd wedi ei wneud o dan Ddeddf 2024 sy’n rhoi cydsyniad seilwaith; ystyr “ gwasanaethau cyn gwneud cais ” (“ pre-application services ”) yw gwasanaethau a ddarperir i berson o dan adran 27 o Ddeddf 2024 at ddiben cynorthwyo’r person i wneud cais am orchymyn cydsyniad seilwaith; mae i “ prosiect seilwaith arwyddocaol ” (“ significant infrastructure project ”) yr ystyr a roddir gan adran 1 o Ddeddf 2024; ystyr “ y Rheoliadau Ceisiadau ” (“ the Application Regulations ”) yw Rheoliadau Cydsyniad Seilwaith (Y Weithdrefn Cyn Gwneud Cais a’r Weithdrefn Gwneud Cais a Darpariaethau Trosiannol) (Cymru) 2025 ; mae i “ ymgynghorai statudol ” (“ statutory consultee ” yr un ystyr ag yn rheoliad 2 o’r Rheoliadau Ceisiadau. Rhoi hysbysiadau a dogfennau eraill 3 Gweler adran 136 o Ddeddf 2024 mewn perthynas â darpariaeth yn y Rheoliadau hyn sy’n ei gwneud yn ofynnol i berson neu’n awdurdodi person i— a hysbysu person arall am rywbeth, neu b rhoi dogfen i berson arall (pa un a yw’r ddarpariaeth yn defnyddio’r gair “cyflwyno”, “rhoi” neu derm arall). Prosiectau y caniateir cyfarwyddo eu bod yn brosiectau seilwaith arwyddocaol 4 Mae Atodlen 1 yn pennu mathau o brosiectau at ddibenion adran 22(2)(c) o Ddeddf 2024. Archiadau am roi cyfarwyddydau o dan adrannau 22 i 24 o Ddeddf 2024. 5 1 Rhaid i unrhyw archiad a wneir am gyfarwyddyd o dan adrannau 22 i 24 o Ddeddf 2024, a wneir gan unrhyw berson, gael ei wneud ar y ffurf briodol a gyhoeddir gan Weinidogion Cymru, neu ar ffurf sydd ag effaith sylweddol debyg. 2 Rhaid i archiad am roi cyfarwyddyd o dan adran 22 o Ddeddf 2024 gynnwys yr wybodaeth a ganlyn— a ar gyfer datblygiad arfaethedig yng Nghymru, blan wedi ei luniadu ar raddfa a nodir sy’n dangos cyfeiriad y gogledd, b ar gyfer datblygiadau arfaethedig yn ardal forol Cymru, gyfesurynnau sy’n nodi’r lleoliad y mae’r cais yn ymwneud ag ef, c unrhyw blaniau eraill, unrhyw luniadau eraill ac unrhyw wybodaeth arall sy’n angenrheidiol i ddisgrifio’r datblygiad arfaethedig, d datganiad o resymau sy’n nodi pam y dylai Gweinidogion Cymru roi cyfarwyddyd sy’n pennu bod y datblygiad arfaethedig yn brosiect seilwaith arwyddocaol, e rhestr o unrhyw gydsyniadau adran 20 a fyddai’n ofynnol pe na bai’r datblygiad arfaethedig wedi ei bennu mewn cyfarwyddyd yn brosiect seilwaith arwyddocaol, ac f rhestr o unrhyw gydsyniadau eraill y gellid eu tybio neu y gellid dileu’r gofyniad ar eu cyfer drwy ddarpariaeth mewn gorchymyn cydsyniad seilwaith, a all fod yn ofynnol ar gyfer y datblygiad arfaethedig. 3 Rhaid i archiad am gyfarwyddyd o dan adran 24 o Ddeddf 2024 gynnwys datganiad o resymau sy’n nodi pam y dylai Gweinidogion Cymru roi cyfarwyddyd sy’n pennu nad yw’r prosiect arfaethedig yn brosiect seilwaith arwyddocaol. 4 Wrth wneud archiad cymhwysol am gyfarwyddyd o dan adran 22 o Ddeddf 2024, rhaid i ddatblygwr roi hysbysiad o’r archiad i— a unrhyw berson a fyddai’n rhoi, yn gwneud, yn awdurdodi neu’n cadarnhau cydsyniad adran 20, a b unrhyw berson a fyddai’n rhoi, yn gwneud, yn awdurdodi neu’n cadarnhau unrhyw gydsyniad y gellid ei dybio neu y gellid dileu’r gofynion ar ei gyfer drwy ddarpariaeth mewn gorchymyn cydsyniad seilwaith a all fod yn ofynnol ar gyfer y datblygiad. 5 Os bydd Gweinidogion Cymru yn penderfynu peidio ag ystyried archiad am gyfarwyddyd nad yw’n archiad cymhwysol, rhaid iddynt, cyn gynted ag y bo’n rhesymol ymarferol, roi hysbysiad i’r person a wnaeth yr archiad gan ddarparu rhesymau pam nad yw’r archiad yn cael ei ystyried. 6 Yn y rheoliad hwn, ystyr “cydsyniad adran 20” yw caniatâd, awdurdodiad, cydsyniad, gorchymyn neu gynllun a grybwyllir yn adran 20 (effaith gofyniad am gydsyniad seilwaith) o Ddeddf 2024. Penderfyniadau mewn cysylltiad ag archiadau am roi cyfarwyddyd o dan adrannau 22 a 24 o’r Ddeddf 6 1 Pan fo Gweinidogion Cymru yn cael, oddi wrth ddatblygwr, archiad cymhwysol am roi cyfarwyddyd o dan adran 22 neu 24 o’r Ddeddf, rhaid iddynt benderfynu pa un ai i roi’r cyfarwyddyd ai peidio o fewn 29 o ddiwrnodau i’r diwrnod y daeth yr archiad i law. 2 Nid yw paragraff (1) yn gymwys— a pan fo Gweinidogion Cymru yn ystyried bod angen gwybodaeth bellach i benderfynu pa un a ddylid rhoi cyfarwyddyd ai peidio, a b pan fônt yn rhoi hysbysiad i’r datblygwr o fewn 15 o ddiwrnodau i’r diwrnod y daeth yr archiad i law fod angen gwybodaeth bellach. 3 Rhaid i’r hysbysiad gynnwys— a manylion yr wybodaeth bellach sydd ei hangen i benderfynu pa un a ddylid rhoi’r cyfarwyddyd ai peidio, a b y dyddiad erbyn pryd y mae rhaid cael unrhyw ymateb i’r hysbysiad. 4 Pan fo Gweinidogion Cymru yn rhoi hysbysiad o dan y rheoliad hwn rhaid iddynt benderfynu pa un ai i roi’r cyfarwyddyd ai peidio o fewn 29 o ddiwrnodau i’r dyddiad y mae rhaid cael ymateb. Cael gwybodaeth ynghylch buddiannau mewn tir 7 1 Rhaid i hysbysiad a gyflwynir i dderbynnydd gan geisydd o dan adran 28(2) neu (3) o Ddeddf 2024— a bod yn ysgrifenedig; b cynnwys datganiad bod y ceisydd wedi ei awdurdodi gan Weinidogion Cymru i gyflwyno’r hysbysiad; c nodi’r tir y mae’r hysbysiad yn ymwneud ag ef; d pennu’r dyddiad erbyn pryd y mae ymateb i’w darparu i’r ceisydd, y mae rhaid iddo fod o leiaf 15 o ddiwrnodau ar ôl y diwrnod y cyflwynir yr hysbysiad i’r derbynnydd; e datgan effaith adran 28(6) i (8) o Ddeddf 2024 (troseddau o fethu heb esgus rhesymol â chydymffurfio â hysbysiad o dan adran 28(2) neu (3) ac o roi gwybodaeth anwir). 2 Yn y rheoliad hwn mae i “y ceisydd” ac “y derbynnydd” yr ystyr a roddir yn adran 28 o Ddeddf 2024. Y pŵer i ddatgymhwyso gofynion Deddf 2024 8 1 Os bydd datblygiad, pan fydd wedi ei gwblhau, yn rhannol yng Nghymru neu’n rhannol yn ardal forol Cymru, caiff Gweinidogion Cymru gyfarwyddo nad yw’r gofynion a osodir o dan Ran 3 a Rhan 4 o Ddeddf 2024 nac unrhyw reoliadau a wneir o dan y Rhannau hynny yn gymwys. 2 Pan fo datblygiad yn ddarostyngedig i gyfarwyddyd a roddir o dan adran 22 (cyfarwyddydau sy’n pennu bod datblygiad yn brosiect seilwaith arwyddocaol) o Ddeddf 2024, caiff Gweinidogion Cymru gyfarwyddo nad yw’r gofynion a osodir gan neu o dan yr adrannau a ganlyn o Ddeddf 2024 yn gymwys— a adran 29 (hysbysu am gais arfaethedig); b adran 30 (ymgynghoriad a chyhoeddusrwydd cyn gwneud cais); c adran 32 (gwneud cais am gydsyniad seilwaith); d adran 33 (penderfynu ar ddilysrwydd cais a hysbysu’r ceisydd); e adran 35 (rheoliadau ynghylch hysbysiadau a chyhoeddusrwydd). 3 Am 18 mis sy’n dechrau â’r diwrnod ar ôl i’r Rheoliadau hyn ddod i rym, caiff Gweinidogion Cymru mewn perthynas ag unrhyw ddatblygiad gyfarwyddo nad yw’r gofynion a osodir gan neu o dan yr adrannau a ganlyn o Ddeddf 2024 yn gymwys— a adran 29 (hysbysu am gais arfaethedig); b adran 30 (ymgynghoriad a chyhoeddusrwydd cyn gwneud cais); c adran 32 (gwneud cais am gydsyniad seilwaith); d adran 33 (penderfynu ar ddilysrwydd cais a hysbysu’r ceisydd); e adran 35 (rheoliadau ynghylch hysbysiadau a chyhoeddusrwydd). 4 Caiff cyfarwyddyd a roddir o dan y rheoliad hwn ymwneud ag— a cais penodol, neu b ceisiadau o ddisgrifiad a bennir yn y cyfarwyddyd. 5 Rhaid i Weinidogion Cymru, cyn gynted ag y bo’n rhesymol ymarferol ar ôl rhoi cyfarwyddyd o dan baragraff (1), (2) neu (3)— a cyhoeddi’r cyfarwyddyd, a b gosod datganiad ynghylch y cyfarwyddyd gerbron Senedd Cymru sy’n egluro ei effaith a pham y’i gwnaed. Archiadau am wasanaethau cyn gwneud cais 9 1 Rhaid gwneud archiad am wasanaethau cyn gwneud cais a wneir i awdurdod cynllunio, Cyfoeth Naturiol Cymru neu Weinidogion Cymru ar ffurf a gyhoeddir gan Weinidogion Cymru neu ar ffurf sydd ag effaith sylweddol debyg. 2 Rhaid i archiad a wneir o dan baragraff (1) gynnwys yr wybodaeth a ganlyn— a ar gyfer datblygiad yng Nghymru, blan wedi ei luniadu ar raddfa a nodir sy’n dangos cyfeiriad y gogledd, b ar gyfer datblygiad yn ardal forol Cymru, gyfesurynnau sy’n nodi’r lleoliad y mae’r cais yn ymwneud ag ef, a c unrhyw blaniau eraill, unrhyw luniadau eraill ac unrhyw wybodaeth arall sy’n angenrheidiol i ddisgrifio’r datblygiad arfaethedig. 3 Rhaid i unrhyw ffi sy’n daladwy fynd gydag archiad o dan baragraff (1). 4 Pan wneir yr archiad i Weinidogion Cymru, rhaid iddo hefyd gynnwys manylion unrhyw archiadau am farn sgrinio ynghylch cyfarwyddyd, neu farn gwmpasu ynghylch cyfarwyddyd sydd wedi eu gwneud o dan y Rheoliadau AEA. 5 Yn y rheoliad hwn, ystyr “y Rheoliadau AEA” yw Rheoliadau Cynllunio Gwlad a Thref (Asesu Effeithiau Amgylcheddol) (Cymru) 2017 a Rheoliadau Gwaith Morol (Asesu Effeithiau Amgylcheddol) 2007 . Derbyn archiadau am wasanaethau cyn gwneud cais 10 1 Rhaid i awdurdod cynllunio, Cyfoeth Naturiol Cymru a Gweinidogion Cymru dderbyn archiad am wasanaethau cyn gwneud cais fel un dilys os yw’n cydymffurfio â’r gofynion a osodir gan reoliad 9. 2 Pan fo’r awdurdod cynllunio, Cyfoeth Naturiol Cymru neu Weinidogion Cymru (yn ôl y digwydd) yn derbyn archiad fel un dilys, rhaid iddynt roi hysbysiad derbyn i’r person a wnaeth yr archiad. 3 Rhaid i’r hysbysiad derbyn bennu’r dyddiad erbyn pryd y darperir y gwasanaethau cyn gwneud cais, y mae rhaid iddo fod yn ddim mwy na 29 o ddiwrnodau ar ôl y diwrnod y rhoddir yr hysbysiad. 4 Caniateir diwygio’r dyddiad a bennir mewn hysbysiad derbyn drwy gytundeb ysgrifenedig rhwng yr awdurdod cynllunio, Cyfoeth Naturiol Cymru neu Weinidogion Cymru (yn ôl y digwydd) a’r person a wnaeth yr archiad. 5 Pan fo Gweinidogion Cymru i ddarparu’r gwasanaethau cyn gwneud cais, cânt ddiwygio’r dyddiad a bennir mewn hysbysiad derbyn drwy gyfarwyddyd. 6 Os yw’r awdurdod cynllunio, Cyfoeth Naturiol Cymru neu Weinidogion Cymru (yn ôl y digwydd) yn penderfynu na ellir derbyn yr archiad am wasanaethau cyn gwneud cais, rhaid iddynt roi hysbysiad o’u penderfyniad i’r person a wnaeth yr archiad gan roi’r rhesymau dros eu penderfyniad. Darparu gwasanaethau cyn gwneud cais 11 1 Pan fo awdurdod cynllunio yn derbyn archiad am wasanaethau cyn gwneud cais fel un dilys, rhaid iddo ddarparu’r canlynol i’r person a wnaeth yr archiad— a hanes cynllunio perthnasol y safle datblygu arfaethedig, b manylion unrhyw ddatganiad o dir cyffredin posibl, c datganiad o faterion lleol sy’n ymwneud â’r safle datblygu arfaethedig, gan gynnwys lliniaru posibl, d y fframwaith polisi lleol i’r graddau y bo’n berthnasol i’r datblygiad arfaethedig, ac e cyngor ar unrhyw ymgynghoriad cyn gwneud cais y gellir ei gynnal, gan gynnwys unrhyw berson y gellir ymgynghori ag ef. 2 Pan fo Cyfoeth Naturiol Cymru yn derbyn archiad am wasanaethau cyn gwneud cais fel un dilys, rhaid iddo ddarparu’r canlynol i’r person a wnaeth yr archiad— a datganiad o ystyriaethau amgylcheddol ar gyfer y datblygiad arfaethedig, b datganiad o unrhyw asesiadau amgylcheddol y gallai fod eu hangen mewn perthynas â’r datblygiad arfaethedig, c manylion unrhyw ddatganiad o dir cyffredin posibl, a d cyngor ar unrhyw ymgynghoriad cyn gwneud cais y gellir ei gynnal, gan gynnwys unrhyw berson y gellir ymgynghori ag ef. 3 Pan fo Gweinidogion Cymru yn derbyn archiad am wasanaethau cyn gwneud cais fel un dilys, rhaid iddynt ddarparu’r canlynol i’r person a wnaeth yr archiad— a cyngor ar ffurf a chynnwys ceisiadau, b cyngor ar adroddiadau technegol y gellir eu darparu fel rhan o’r cais, c cyngor ar unrhyw bolisi perthnasol, d cyngor ar y weithdrefn ar gyfer gwneud, archwilio a phenderfynu ar geisiadau am gydsyniad seilwaith, ac e cyngor ar unrhyw gydsyniadau y gellid eu tybio neu y gellid dileu’r gofynion ar eu cyfer drwy ddarpariaeth mewn gorchymyn cydsyniad seilwaith. 4 Yn y rheoliad hwn ystyr “datganiad o dir cyffredin” yw datganiad ysgrifenedig a lunnir gan yr awdurdod cynllunio neu Cyfoeth Naturiol Cymru (yn ôl y digwydd) a’r ceisydd sy’n cynnwys gwybodaeth ffeithiol y cytunir arni am y datblygiad sy’n destun y cais. Cyfarfodydd cyn gwneud cais 12 1 Caiff datblygwr wneud archiad ysgrifenedig am gyfarfod cyn gwneud cais gydag awdurdod cynllunio, Cyfoeth Naturiol Cymru neu Weinidogion Cymru (yn ôl y digwydd). 2 Pan fo awdurdod cynllunio, Cyfoeth Naturiol Cymru neu Weinidogion Cymru (yn ôl y digwydd) yn cael archiad am gyfarfod cyn gwneud cais, rhaid iddo neu rhaid iddynt roi hysbysiad i’r person a wnaeth yr archiad, o fewn 15 o ddiwrnodau i’r diwrnod y cafwyd yr archiad, gan gadarnhau pa un a fydd cyfarfod yn cael ei gynnal ai peidio. Cynnwys y gofrestr a gedwir gan Weinidogion Cymru 13 1 Pan fo Gweinidogion Cymru yn cael archiad am wasanaethau cyn gwneud cais rhaid iddynt adneuo ar y gofrestr— a copi o’r ffurflen archiad am wasanaethau cyn gwneud cais, b unrhyw blan a gyflwynir gyda’r ffurflen archiad am wasanaethau cyn gwneud cais, ac c unrhyw ddogfennaeth, unrhyw adroddiadau neu unrhyw wybodaeth arall a gyflwynir gyda’r ffurflen archiad am wasanaethau cyn gwneud cais. 2 Pan fo Gweinidogion Cymru yn cael hysbysiad o gais arfaethedig o dan adran 29(1)(a) o Ddeddf 2024 rhaid iddynt adneuo ar y gofrestr— a yr hysbysiad o gais arfaethedig, a b unrhyw hysbysiad a roddir gan Weinidogion Cymru o dan adran 29(4) o Ddeddf 2024. 3 Pan fo Gweinidogion Cymru yn cael cais am gydsyniad seilwaith yn unol ag adran 32 o Ddeddf 2024 rhaid iddynt adneuo ar y gofrestr— a unrhyw hysbysiad a roddir gan Weinidogion Cymru o dan reoliad 16 o’r Rheoliadau Ceisiadau, b unrhyw hysbysiad o benderfyniad Gweinidogion Cymru pa un ai i dderbyn cais fel cais dilys a roddir o dan adran 33(3) neu (4) o Ddeddf 2024 ai peidio, c unrhyw hysbysiad a roddir gan Weinidogion Cymru o dan adran 34(2) o Ddeddf 2024, d unrhyw sylwadau am y cais sy’n dod i law Gweinidogion Cymru cyn y dyddiad cau a bennir mewn unrhyw hysbysiad neu gyhoeddusrwydd o dan adran 34(4) o Ddeddf 2024, e unrhyw hysbysiad o benderfyniad a roddir gan Weinidogion Cymru neu’r Awdurdod Archwilio o dan adran 60 o Ddeddf 2024, f unrhyw hysbysiad tynnu yn ôl a roddir gan y ceisydd, ac g unrhyw hysbysiad o ddirymu neu newid i’r gorchymyn cydsyniad seilwaith perthnasol, y mae’r cais yn ymwneud ag ef, a roddir gan Weinidogion Cymru o dan adran 91(6) o Ddeddf 2024. 4 Pan fo sylwadau y mae Gweinidogion Cymru yn eu cael mewn perthynas â chais yn ymwneud â diogelwch cenedlaethol neu fesurau i’w cymryd i sicrhau diogelwch unrhyw dir neu eiddo arall, cânt ddal y sylwadau yn ôl o’r gofrestr os ydynt wedi eu bodloni y byddai datgelu’r sylwadau yn gyhoeddus yn erbyn y buddiant cenedlaethol. 5 Yn y rheoliad hwn, ystyr “y gofrestr” yw’r gofrestr a gedwir ac a gyhoeddir gan Weinidogion Cymru yn unol ag adran 128 o Ddeddf 2024. Cofrestr i’w chadw gan awdurdodau cynllunio 14 1 Rhaid i bob awdurdod cynllunio gadw a chyhoeddi cofrestr o wasanaethau cyn gwneud cais a ddarperir. 2 Pan fo awdurdod cynllunio yn cael archiad am wasanaethau cyn gwneud cais rhaid iddynt adneuo ar y gofrestr— a copi o’r ffurflen archiad am wasanaethau cyn gwneud cais, b unrhyw blan a gyflwynir gyda ffurflen archiad am wasanaethau cyn gwneud cais, c unrhyw ddogfennaeth, unrhyw adroddiadau neu unrhyw wybodaeth arall a gyflwynir gyda’r ffurflen archiad am wasanaethau cyn gwneud cais, a d manylion unrhyw wasanaethau cyn gwneud cais a ddarparwyd. 3 Pan fo awdurdod cynllunio yn cael hysbysiad o gais a dderbynnir o dan adran 34(2) o Ddeddf 2024 rhaid iddynt adneuo ar y gofrestr— a hyperddolen i’r wefan a gynhelir gan Weinidogion Cymru y cyhoeddir manylion am y cais am gydsyniad seilwaith arni yn unol â rheoliad 25 o’r Rheoliadau Ceisiadau, b yr hysbysiad o gais a dderbynnir a roddir gan Weinidogion Cymru o dan adran 34(2) o Ddeddf 2024, c unrhyw hysbysiad o benderfyniad a roddir gan Weinidogion Cymru neu’r Awdurdod Archwilio o dan adran 60 o Ddeddf 2024, d unrhyw hysbysiad tynnu yn ôl a roddir gan y ceisydd, ac e unrhyw hysbysiad o ddirymu neu newid i’r gorchymyn cydsyniad seilwaith perthnasol, y mae’r cais yn ymwneud ag ef, a roddir gan Weinidogion Cymru o dan adran 91(6) o Ddeddf 2024. Cofrestr i’w chadw gan Cyfoeth Naturiol Cymru 15 1 Rhaid i Cyfoeth Naturiol Cymru gadw a chyhoeddi cofrestr o wasanaethau cyn gwneud cais a ddarperir. 2 Pan fo Cyfoeth Naturiol Cymru yn cael archiad am wasanaethau cyn gwneud cais rhaid iddynt adneuo ar y gofrestr— a copi o’r ffurflen archiad am wasanaethau cyn gwneud cais, b unrhyw blan a gyflwynir gyda ffurflen archiad am wasanaethau cyn gwneud cais, c unrhyw ddogfennaeth, unrhyw adroddiadau neu unrhyw wybodaeth arall a gyflwynir gyda’r ffurflen archiad am wasanaethau cyn gwneud cais, a d manylion unrhyw wasanaethau cyn gwneud cais a ddarparwyd. Rhoi gwybodaeth a dogfennau ar y gofrestr 16 1 Rhaid i awdurdod cynllunio, Cyfoeth Naturiol Cymru a Gweinidogion Cymru adneuo gwybodaeth a dogfennau sy’n ofynnol gan y Rheoliadau hyn neu Ddeddf 2024 ar eu cofrestr cyn gynted ag y bo’n rhesymol ymarferol ar ôl cael yr wybodaeth neu’r ddogfen neu ddarparu’r gwasanaethau cyn gwneud cais (yn ôl y digwydd). 2 Nid yw paragraff (1) yn gymwys— a pan fo’r ceisydd wedi cyflwyno archiad i oedi adneuo ar y gofrestr yr wybodaeth neu’r ddogfen ynghylch yr archiad am wasanaethau cyn gwneud cais a’r gwasanaethau a ddarperir, a b pan fo’r awdurdod cynllunio, Cyfoeth Naturiol Cymru neu Weinidogion Cymru (yn ôl y digwydd) yn ystyried bod buddiant y cyhoedd mewn datgelu yn cael ei drechu gan y cyfiawnhad a ddarperir yn yr archiad i oedi adneuo’r wybodaeth neu’r ddogfen ar y gofrestr. 3 Pan fo awdurdod cynllunio, Cyfoeth Naturiol Cymru neu Weinidogion Cymru (yn ôl y digwydd) yn ystyried bod cyfiawnhad dros oedi adneuo rhaid iddynt adneuo’r wybodaeth a’r dogfennau sy’n ofynnol ar eu cofrestr cyn gynted ag y bo’n rhesymol ymarferol ar ôl y cynharaf o blith— a trydydd pen-blwydd dyddiad darparu’r gwasanaethau cyn gwneud cais, neu b y dyddiad y mae Gweinidogion Cymru yn cael hysbysiad o dan adran 29 (hysbysiad o gais arfaethedig) o Ddeddf 2024. Ymgyngoreion statudol: adroddiad blynyddol 17 1 Rhaid i unrhyw ymgynghorai statudol y mae’n ofynnol iddo ddarparu ymateb o sylwedd yn unol â rheoliad 27(1) o’r Rheoliadau Ceisiadau mewn perthynas â datblygiad yn ystod unrhyw flwyddyn ariannol ddarparu adroddiad i Weinidogion Cymru o fewn 3 mis i ddiwedd y flwyddyn ariannol honno. 2 Rhaid i’r adroddiad gynnwys— a y nifer o weithiau y rhoddwyd i’r ymgynghorai statudol hysbysiad o gais dilys o dan reoliad 23(1) o’r Rheoliadau Ceisiadau, b y nifer o weithiau y darparwyd ymateb o sylwedd, c y nifer o weithiau y darparwyd ymateb ar ôl diwedd y cyfnod a bennir yn rheoliad 27(1) o’r Rheoliadau Ceisiadau, a d os darparwyd unrhyw ymateb ar ôl diwedd y cyfnod a bennir, datganiad yn nodi’r rhesymau pam na ddarparwyd yr ymateb cyn diwedd y cyfnod penodedig. 3 Yn y rheoliad hwn— mae i “ymateb o sylwedd” yr un ystyr ag yn rheoliad 27(4) o’r Rheoliadau Ceisiadau. Dileu gofynion cydsynio a thybio cydsyniadau 18 1 Mae Atodlen 2 yn pennu cydsyniadau at ddibenion adran 84(1)(a) o Ddeddf 2024. 2 Caniateir gwneud darpariaeth mewn gorchymyn cydsyniad seilwaith i ddileu’r gofyniad am gydsyniad a restrir yn Atodlen 2 heb fodloni’r amodau yn adran 84(2) neu (3) o Ddeddf 2024. 3 Mae Atodlen 3 yn pennu cydsyniadau at ddiben adran 84(1)(b) o Ddeddf 2024. 4 Caniateir gwneud darpariaeth mewn gorchymyn cydsyniad seilwaith i dybio cydsyniad a restrir yn Rhan 2 o Atodlen 3 heb fodloni’r amodau yn adran 84(2) neu (3) o Ddeddf 2024. Cydsyniad gan awdurdod perthnasol: cyfnod penodedig 19 1 Pan fo’r awdurdod perthnasol yn ymgynghorai statudol, y cyfnod penodedig at ddibenion adran 84(2) a (3) o Ddeddf 2024 yw naill ai— a 42 o ddiwrnodau sy’n dechrau â’r diwrnod ar ôl i’r hysbysiad o gais dilys gael ei roi i’r awdurdod perthnasol, neu b os yw’r awdurdod perthnasol a Gweinidogion Cymru yn cytuno fel arall yn ysgrifenedig, pa gyfnod bynnag a bennir yn y cytundeb. 2 Ym mhob achos arall, y cyfnod penodedig at ddibenion adran 84(2) a (3) o Ddeddf 2024 yw 42 o ddiwrnodau sy’n dechrau â’r diwrnod ar ôl i Weinidogion Cymru roi hysbysiad i’r awdurdod perthnasol sy’n gofyn am gydsyniad. 3 Yn y rheoliad hwn— mae i “ awdurdod perthnasol ” (“ relevant authority ”) yr ystyr a roddir yn adran 84 o Ddeddf 2024; ystyr “ hysbysiad o gais dilys ” (“ notice of valid application ”) yw hysbysiad a roddir yn unol â rheoliad 23(1) o’r Rheoliadau Ceisiadau. Rebecca Evans Ysgrifennydd y Cabinet dros yr Economi, Ynni a Chynllunio, un o Weinidogion Cymru 16 Gorffennaf 2025